Uredba Komisije (ES) št. 2012/2003

z dne 14. novembra 2003

o popravku in o odstopanju od Uredbe (ES) št. 2535/2001 o podrobnih pravilih za uporabo Uredbe Sveta (ES) št. 1255/1999 glede uvoznega režima za mleko in mlečne proizvode ter o odprtju tarifnih kvot

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1255/1999 z dne 17. maja 1999 o skupni ureditvi trga za mleko in mlečne proizvode [1], kakor je bila nazadnje spremenjena z Uredbo (ES) št. 1787/2003 [2], in zlasti člena 29(1) Uredbe,

ob upoštevanju naslednjega:

(1) Da bi se izvajale koncesije, predvidene v Sklepu Sveta 2003/263/ES z dne 27. marca 2003 o podpisu in sklenitvi Protokola o prilagoditvi trgovinskih vidikov Evropskega sporazuma o pridružitvi med Evropskimi skupnostmi in njihovimi državami članicami na eni strani ter Republiko Poljsko na drugi strani, ter da bi se upoštevali rezultati pogajanj med strankami o novih vzajemnih kmetijskih koncesijah [3], se je z Uredbo Komisije (ES) št. 787/2003 [4] nadomestila med drugim točka 1 dela I.B Priloge I k Uredbi Komisije (ES) št. 2535/2001 [5], kakor je bila nazadnje spremenjena z Uredbo (ES) št. 1157/2003 [6], z začetkom veljavnosti 1. maja 2003. Ob tej priložnosti se je vnesla opomba, po kateri se v okviru kvot lahko uvozijo samo proizvodi, za katere na Poljskem niso bile dodeljene nobene izvozne subvencije, pri čemer se je po pomoti sklicevalo tudi na proizvode, za katere ta pogoj ne velja. Ta pogoj je zato za zadevne proizvode treba odpraviti z začetkom veljavnosti 1. maja 2003.

(2) Uredba (ES) št. 2535/2001 od svoje zadnje spremembe vključuje izvedbene določbe, ki izhajajo iz Sklepa Sveta 2003/465/ES [7] v zvezi s sklenitvijo sporazuma med Evropsko skupnostjo in Norveško o nekaterih kmetijskih proizvodih.

(3) Navedeni sporazum se nanaša med drugim na nadomestitev s 1. julijem 2003 metode upravljanja kvot, ki je prej temeljila na izdajanju potrdil IMA 1 v skladu z naslovom 2, poglavje III Uredbe (ES) št. 2535/2001, z upravljanjem samo na podlagi uvoznega dovoljenja v skladu s poglavjem 1 navedenega naslova 2.

(4) Za to upravljanje je značilen odobritveni postopek, po katerem morajo izvajalci vložiti zahtevke za odobritev do 1. aprila vsakega leta.

(5) Z Uredbo (ES) št. 1157/2003 so bili izvajalci oproščeni odobritvenega postopka za odpiranje prve tranše kvot 1. julija 2003 za uvoz iz Norveške v skladu z delom H Priloge I k Uredbi (ES) št. 2535/2001, ker roka za vložitev zahtevkov za odobritev, določenega za 1. april, ni bilo mogoče več upoštevati. Za odpiranje druge tranše teh kvot, predvidene za januar 2004, je glede zadevnih izvajalcev treba določiti prehodne odobritvene postopke.

(6) Uredbo (ES) št. 2535/2001 je treba popraviti in od navedene uredbe odstopiti.

(7) Ukrepi, predvideni s to uredbo, so v skladu z mnenjem Upravljalnega odbora za mleko in mlečne proizvode –

SPREJELA NASLEDNJO UREDBO:

Člen 1

V delu I.B Priloge I k Uredbi (ES) št. 2535/2001 se točka 1 nadomesti z besedilom iz Priloge k tej uredbi.

Člen 2

1. Z odstopanjem od člena 8(1) Uredbe (ES) št. 2535/2001 se za tarifne kvote iz dela H Priloge I k navedeni uredbi, ki se odprejo 1. januarja 2004, odobritev dodeli vsakemu izvajalcu, ki do 1. decembra 2003 vloži zahtevek za odobritev v skladu s postopki iz navedenega člena.

2. Z odstopanjem od člena 9 Uredbe (ES) št. 2535/2001 velja naslednje:

(a) pristojni organ obvesti vlagatelje za odobritev kvot iz dela H Priloge I k navedeni uredbi o rezultatih odobritvenega postopka pred 15. decembrom 2003;

(b) odobritev velja samo šest mesecev.

3. Z odstopanjem od člena 10(1) Uredbe (ES) št. 2535/2001 velja naslednje:

(a) države članice pošljejo Komisiji pred 20. decembrom 2003 v skladu z odstavkom 3 navedenega člena seznam izvajalcev, odobrenih za dodelitev kvot iz dela H Priloge I k navedeni uredbi, ki se odprejo 1. januarja 2004;

(b) samo izvajalci, ki so navedeni na seznamu iz točke (a), smejo v obdobju od 1. januarja do 30. junija 2004 zaprositi za dovoljenje za kvote iz dela H Priloge I k navedeni uredbi, ki se odprejo 1. januarja 2004.

Člen 3

Ta uredba začne veljati dan po objavi v Uradnem listu Evropske unije.

Velja od dneva začetka njene veljavnosti, razen člena 1, ki velja od 1. maja 2003.

Ta uredba je v celoti zavezujoča in se neposredno uporablja v vseh državah članicah.

V Bruslju, 14. novembra 2003

Za Komisijo

Franz Fischler

Član Komisije

[1] UL L 160, 26.6.1999, str. 48.

[2] UL L 270, 21.10.2003, str. 121.

[3] UL L 97, 15.4.2003, str. 53.

[4] UL L 115, 9.5.2003, str. 18.

[5] UL L 341, 22.12.2001, str. 29.

[6] UL L 162, 1.7.2003, str. 19.

[7] UL L 156, 25.6.2003, str. 48.

--------------------------------------------------

PRILOGA

"1. Proizvodi s poreklom iz Poljske

Številka kvote | Oznaka KN | Poimenovanje (1) | Veljavna stopnja dajatve (% od MFN) | Letne količine (v tonah) od 1.7.2002 do 30.6.2003 | Količine, odprte 1.7.2002 (3) | Količine, odprte 1.1.2003 (3) | Količine, odprte 1.5.2003 | Letne količine (v tonah) od 1.7.2003 do 30.6.2004 | Letno povečanje od 1.7.2004 |

09.4813 | 040210190402211904022199 | Mleko v prahu | Prosto | 12575 | 6000 | 6000 | 575 | 14300 | 1430 |

09. 4814 | 040510110405101904051030040510500405109004052090 | Maslo in mlečni namazi (2) | Prosto | 7545 | 3600 | 3600 | 345 | 8580 | 860 |

09.4815 | 0406 | Sir (2) | Prosto | 11318 | 5400 | 5400 | 518 | 12870 | 1290" |

--------------------------------------------------